АҞӘА, жәабран 15 - Sputnik. Урыстәылатәи аҵарауаа ашәҟәы иҭаргалеит адунеи аҟны ираԥхьатәиу атест-система "британиатәи" COVID аштамм ашьақәыргыларазы ҳәа аанацҳауеит РИА Новости, Роспотребнадзор асаит адыррақәа рыла.
"Роспотребнадзор аепидемиологиазы аҭҵааратә институт хада аус адуланы ашәҟәы иҭаргалеит адунеи аҟны ираԥхьатәиу атест-система "британиатәи" COVID аштамм N501Y ашьақәыргыларазы", - ҳәа аанацҳауеит ахылаԥшратә усбарҭа.
Иазгәаҭоуп атест-система ҿыц ишаанарԥшуа зҽеиҭазкыз аштамм, иара адунеи аҿы ишраԥхьатәиу. Аклиникатә ԥышәарақәа иаадырԥшит алшара ҳарак.
"Атехнологиа ҿыц ахархәара аҭахар ауеит SARS-CoV-2 егьырҭ аҽеиҭакрақәа раарԥшразгьы, иара убасгьы егьырҭ аҿкқәа раарԥшраз массала атестҟаҵара ахьаҭаххо аҭыԥқәа рҿы", - ҳәа азгәанаҭоит Роспотребнадзор.
SARS-CoV-2 авариант ҿыц шаарԥшу атәы иҳәеит ԥхынҷкәын 14 рзы Британиа агәабзиарахьчара аминистр. Англиа аҳақьым хада ишьақәирӷәӷәеит акоронавирус амутациа ҿыц 70 процент еиҳа иццакны ишрылаҵәо, еиҳа ахыхьчара шаҭаху.
АҞӘА, жәабран 24 - Sputnik. COVID-19 хҭыс ҿыцқәеи аԥсыҭбарақәеи еиҳа-еиҳа рхыԥхьаӡара лаҟәуеит, аха авирус аҽеиҭакра ахьаарԥшу атәылақәа рҿы ирыцлоит ҳәа аҩуеит РИА Новости Агәабзиарахьчаразы адунеизегьтәи аиҿкаара адыррақәа шьаҭас иганы.
Хәымчыбжь ирықәуп авирус змоу рхыԥхьаӡара еиҵахоижьҭеи. ВОЗ адыррақәа рыла, ииасыз амчыбжь азы 2,4 миллион-хҭыс аҭыԥ рыман, уи уаанӡатәи амчыбжь аасҭа 11% еиҵоуп.
"Аԥсыҭбарақәагьы еиҵахеит. Ииасыз амчыбжь азы иазгәаҭан 66 000 ԥсыҭбара. Уи уаанӡатәи амчыбжь азы аасҭа 20% еиҵоуп", - аҳәоит ВОЗ асаит аҿы.
Убри аан "британиатәи" аштамм 101 тәыла рҿы ирбахьеит, "аладаафрикатәи" – 51 тәыла рҿы, "бразилиатәи" – 29 тәыла рҿы.
ВОЗ Европатәи арегионалтә биуро аиҳабы Ханс Клиуге аҳәамҭа ҟаиҵеит апандемиа иааиуа ашықәс алагамҭазы ишиасуа.
Убри аан авирус шыҟац иаанхоит аха аԥкырақәа аҭаххом.
Иара убас шәаԥхьар ҟалоит:
Гамалеи Ицентр авирусолог акоронавирус ааԥынразы изеиԥшрахо далацәажәеит
АҞӘА, жәабран 24 – Sputnik. Cынтәатәи аӡынразы аҵаақәеи асоурақәеи рацәаны иахьыҟалаз аҳауатә епоха ҿыц ашьақәгылара иадҳәалазар ҟалоит ҳәа илшьоит Москвеи аобласти рметеобиуро аҟазауаҩ хада Татиана Поздниакова. Абри атәы аанацҳауеит РИА Новости Поздниакова "Российскаиа газета" иалҭаз аинтервиу шьаҭас иҟаҵаны.
"Жәабранмзазы иҟалаз ахьҭа адагьы асы ӷәӷәаны ишьҭан. Аӡынразы арҭ аҟазшьарбагақәа рацәак еинаалом", - лҳәоит аметеоролог.
Поздниакова лазԥхьагәаҭарала ианомалтәу аҭагылазаашьа ҟалоит Москва амза анҵәамҭазгьы. Ахашеи аԥшьашеи асы ӷәӷәаны илеиуеит, нас иԥхаррахоит. Анаҩс 25 градус рҟынӡа еиҭахьҭахоит. Амзабжьаратә ҳауа 4 градуск рыла еиҵахоит анорма аасҭа ҳәа лҳәоит лара.
Лара иазгәалҭоит анорма ақәымшәара шыҟаз 2012 шықәсазгьы, аха усҟан алышәшәақәа еиҳа имаҷын. Аӡынра иатәым аҵааи алышәшәақәеи реицыҟазаара ҳәа илшьоит Поздниакова.
"Атмосфератә еикәшара америдианалра умбарц алшом. Уи иаанаго аҳауа аҽаԥсахуеит ауп. Даҽа ҳауатә аамҭак ашьақәгылара иаҿуп", - лҳәоит аҟазауаҩ.
Убри аан аметеоролог лажәақәа рыла, ари апроцесс сынтәакәым ианалагаз, 7-8 шықәса раԥхьа ахы цәырнагеит.
"Ҳаԥхьаҟа аҳауатә катаклизмақәа еиҳагьы еиҳахар ҟалоит", - ҳәа лҳәеит лара.
АҞӘА, жәабран 24 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 260-ҩык атестқәа рзыҟаҵан, урҭ рахьтә 20-ҩык акоронавирус рцәа ишалаз аадырԥшит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 49-ҩык, урҭ рахьтә 43-ҩык акоронавирус адиагноз рзышьақәыргылоуп, рҭагылазаашьа бааԥсуп 16-ҩык, ибжьаратәуп - 14-ҩык.
Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 12-ҩык апациентцәа, Очамчыра ирхәышәтәуеит быжьҩык, Тҟәарчалтәи ахәышәтәырҭаҿы - хҩык, Гагратәи ахәышәтәырҭаҿы - 13-ҩык, Аҟәатәи амобилтә госпиталь аҟны ишьҭоуп акоронавирус зыдбалоу 14-ҩык апациентцәа.
Аепидемиа иалагеижьҭеи Аԥсны акоронавирус зцәа иаланы иаадырԥшыз ауаа рхыԥхьаӡара 12745-ҩык ыҟоуп, ргәы бзиахеит 12097-ҩык, рыԥсҭазаара иалҵит 196-ҩык.
Акоронавирус иазку ажәабжьқәа зегьы шәрыԥхьар ҟалоит абра>>